ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3753/96 υποβολή: Pierre Moscovici (PSE) προς την Επιτροπή (11 Δεκεμβρίου 1996)

Θέμα: Είσπραξη συνταξιοδοτικών δικαιωμάτων για τους διακινούμενους εργαζόμενους στην Ευρωπαϊκή Ένωση

Πολλοί ευρωπαίοι πολίτες που μετανάστευσαν από μια χώρα της ΕΕ σε μίαν άλλη κατά τη διάρκεια της επαγγελματικής τους ζωής, συναντούν δυσκολίες με τους συνταξιοδοτικούς φορείς σε ό,τι αφορά την καταβολή των συνταξιοδοτικών τους δικαιωμάτων που συσσώρευσαν στη χώρα καταγωγής τους ενώ διαθέτουν βεβαίως αποδεικτικά στοιχεία για την επαγγελματική τους δραστηριότητα και την καταβολή των συνταξιοδοτικών εισφορών τους.

Ποιά είναι η νομοθετική βάση στην οποία πρέπει να βασισθούν για να διεκδικήσουν τη σύνταξή τους;

Σε ποιά νομική βάση πρέπει να στηρίζεται τυχόν προσφυγή τους κατά οργανισμού -ή κράτους- με σκοπό τον σεβασμό των δικαιωμάτων τους;

Το Ευρωπαϊκό Δικαστήριο είναι αρμόδιο για παρόμοιες διαφορές;

Απάντηση του κ. Flynn εξ ονόματος της Επιτροπής (10 Ιανουαρίου 1997)

Η Επιτροπή επιθυμεί να στρέψει την προσοχή του κ. βουλευτή στις διατάξεις των άρθρων 35 και επόμενα του κανονισμού (ΕΟΚ) 574/72 ((ΕΕ L 74 της 27.3.1972, ενοποιημένη έκδοση - ΕΕ C 325 της 10.12.1992. )) που αφορούν την υποβολή και την εξέταση των αιτήσεων για παροχές αναπηρίας, γήρατος και θανάτου όταν ο ενδιαφερόμενος είχε ασφαλιστεί σε πολλά κράτη μέλη.

Όταν πρόκειται για παροχές γήρατος, το άρθρο 36 του εν λόγω κανονισμού επιτρέπει ιδίως στον ενδιαφερόμενο να υποβάλει την αίτηση είτε στο φορέα του τόπου κατοικίας του είτε στο φορέα άλλου ενδιαφερόμενου κράτους μέλους (βλέπε σχετικά την απόφαση του Ευρωπαϊκού Δικαστηρίου της 24ης Οκτωβρίου 1996 στην υπόθεση Picard, C-335/95). Εναπόκειται στο φορέα στον οποίο έχει κατατεθεί η αίτηση, να ενημερώσει τους ενδιαφερόμενους φορείς των άλλων κρατών μελών όσον αφορά την εξέταση της αίτησης.

Εάν ο ενδιαφερόμενος θεωρεί ότι οι εν λόγω κοινοτικοί κανόνες δεν τηρούνται, μπορεί να καταθέσει προσφυγή στα εθνικά δικαστήρια και σύμφωνα με τις εθνικές διαδικασίες. Άρα ενδέχεται το δικαστήριο στο οποίο θα κατατεθεί η προσφυγή αυτή, δυνάμει του άρθρου 177 της συνθήκης ΕΚ, να υποβάλει προδικαστικό ερώτημα σχετικά με την ερμηνεία των εν λόγω διατάξεων στο Ευρωπαϊκό Δικαστήριο.
ΓΡΑΠΤΗ ΕΡΩΤΗΣΗ E-4029/96 υποβολή: Gerardo Fernαndez-Albor (PPE) προς την Επιτροπή (14 Iανουαρίου 1997)

Θέμα: Απονομή κοινοτικής διάκρισης στα σχολεία πολυγλωσσικής εκπαίδευσης

Η εβδομηκοστή πέμπτη επέτειος από την ίδρυση του κολλεγίου Alberto Durero, στη Σεβίλλη (Ισπανία), επανέφερε στην επικαιρότητα, για μία ακόμη φορά, τη σημασία των εκπαιδευτικών ιδρυμάτων που χορηγούν στους σπουδαστές τους εκπαίδευση σε μια γλώσσα διαφορετική εκείνης που ομιλείται στον τόπο όπου είναι εγκατεστημένα.

Το προαναφερθέν κέντρο έχει προσφέρει, στη γερμανική γλώσσα, ανθρωπιστική και πολιτιστική παιδεία σε εκατοντάδες μαθητές που απετέλεσαν, στη συνέχεια, παραδείγματα της πλούσιας καλλιέργειας την οποία προσφέρει η εκπαίδευση σε δύο διαφορετικές γλώσσες καθ' όλη τη διάρκεια της σχολικής ζωής.

Συγχαίροντας το διακεκριμένο αυτό γερμανόγλωσσο εκπαιδευτικό ίδρυμα, εκμεταλλεύομαι την ευκαιρία για να ερωτήσω εάν η Επιτροπή πιστεύει ότι στα κέντρα του είδους αυτού, όταν εορτάζουν μια τόσο σημαντική επέτειο όσο εκείνη του κολλεγίου Durero, θα πρέπει να χορηγείται κάποια ειδική κοινοτική τιμητική διάκριση, μέσω της οποίας θα υποστηρίζεται η ύπαρξή τους και θα δίδεται ένα εύσημο φιλοευρωπαϊσμού, ως αναγνώριση των καλών υπηρεσιών που έχουν προσφέρει προς την κατεύθυνση της αδελφοποίησης των λαών της Ευρώπης, πολύ πρίν δημιουργηθεί η Κοινότητά μας.

Απάντηση της κας Cresson εξ ονόματος της Επιτροπής (27 Ιανουαρίου 1997)

Η Επιτροπή, στο πλαίσιο του προγράμματος συνεργασίας SOCRATES στο πεδίο της εκπαίδευσης (ενέργειες Lingua) υποστηρίζει διάφορα σχέδια για την ενθάρρυνση της διάδοσης διδακτικών μεθόδων μέσω μιας ξένης γλώσσας. Το Λευκό Βιβλίο «διδασκαλία και μάθηση: προς την κοινωνία της γνώσης» ((COM (95) 590 τελικό )) στο στόχο του 4, αναφέρεται επίσης στα οφέλη των μεθόδων αυτών. Αποτελεί, ως εκ τούτου, θέμα το οποίο, η Επιτροπή θεωρεί ως υψηλής σημασίας και στο οποίο θα αφιερώνει όλο και περισσότερη προσοχή κατά τα προσεχή έτη.

Περαιτέρω, στο πλαίσιο των μελετών που έχουν αναληφθεί για την τακτική περιγραφή των ιδεών που περιέχονται στο Λευκό Βιβλίο, η Επιτροπή ερευνά, σε συχνή συνεργασία με τα κράτη μέλη, τη δυνατότητα καθιέρωσης ενός σήματος ποιότητας στο πεδίο της διδασκαλίας και εκμάθησης γλωσσών. Αυτό θα χορηγείται στα πλέον καινοτόμα σχέδια του τομέα. Κατά συνέπεια υπάρχει πάντα η δυνατότητα για το κολλέγιο Alberto Durero, στο προσεχές μέλλον, να ζητήσει τη χορήγηση ενός τέτοιου σήματος, εφόσον πληροί τα σχετικά κριτήρια.

Η Επιτροπή συγχαίρει το κολλέγιο για τα επιτεύγματά του κατά τα τελευταία 75 έτη.
ΓΡΑΠΤΗ ΕΡΩΤΗΣΗ E-3279/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Εκχώριση δημοσίων υπηρεσιών και υπολογισμός του δημοσίου ελλείμματος

Τα μέσα ενημέρωσης αναφέρονται όλο και συχνότερα στις δυσχέρειες που υφίστανται σχετικά με την εξεύρεση στατιστικών μετρήσεων γενικώς αποδεκτών.

Τα ποσά που εισπράττονται για την εκχώρηση του δικαιώματος παροχής δημοσίων υπηρεσιών υπό καθεστώς αντιπροσώπευσης μπορούν, σε περίπτωση πωλήσεως, να υπολογισθούν ώστε να μειωθεί το δημόσιο έλλειμμα;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3276/96, E-3277/96, E-3278/96 και E-3279/96 (21 Ιανουαρίου 1997)

Στην περίπτωση της ιδιωτικοποίησης ή άλλων μορφών πώλησης μεριδίων και μετοχών, τα έσοδα της δημόσιας διοίκησης καταγράφονται ως χρηματοοικονομικές συναλλαγές. Δεν έχουν κατά συνέπεια άμεσο αποτέλεσμα στο επίπεδο του ελλείματος του δημόσιου προϋπολογισμού που προσδιορίζεται στη Συνθήκη ως το υπόλοιπο των μη χρηματοοικονομικών πράξεων. Ο κανόνας αυτός εφαρμόζεται τόσο στις άμεσες πωλήσεις από μέρους της δημόσιας διοίκησης όσο και στις έμμεσες πωλήσεις (που οργανώνονται, π.χ., μέσω μιας εταιρείας χαρτοφυλακίου).

Αντίθετα, η πώληση δικαιωμάτων ή αδειών εκμετάλλευσης από τη δημόσια διοίκηση, θεωρείται, κατ'αρχήν, ως μη χρηματοπιστωτική συναλλαγή 7 καταχωρείται ως κεφάλαιο και ως εκ τούτου λαμβάνεται υπόψη όταν προσδιορίζεται το έλλειμα του δημόσιου προϋπολογισμού.
ΓΡΑΠΤΗ ΕΡΩΤΗΣΗ E-2907/96 υποβολή: Μιχαήλ Παπαγιαννάκης (GUE/NGL) προς την Επιτροπή (31 Οκτωβρίου 1996)

Θέμα: Υγειονομική ταφή απορριμμάτων στην Αίγινα

Ένα από τα προβλήματα που αντιμετωπίζει το νησί της Αίγινας είναι και η διαχείριση των απορριμμάτων της. Μέχρι και σήμερα πρέπει τα απορρίμματα να μεταφέρονται με το πλοίο που συνδέει το νησί με την Αθήνα, για να ταφούν στις χωματερές της Αττικής. Η κατάσταση είναι δυσάρεστη, ιδίως τους καλοκαιρινούς μήνες και τα παράπονα είναι πολλά και από την πλευρά των κατοίκων αλλά και από την πλευρά των τουριστών που ταξιδεύουν μαζί με τα σκουπίδια.

Ερωτάται η Επιτροπή:

1. εάν μέσα στον προγραμματισμό των χρηματοδοτήσεων της για χώρους υγειονομικής ταφής απορριμμάτων προβλέπει και την χρηματοδότηση ενός Χ.Υ.Τ.Α. στην Αίγινα και

2. εάν έχει προβλεφθεί, στην περίπτωση που υπάρξει χρηματοδότηση, τοποθεσία για την εγκατάσταση του Χ.Υ.Τ.Α. που να πληρεί όλες τις απαρραίτητες προϋποθέσεις.

Απάντηση της κ. Wulf-Mathies εξ ονόματος της Επιτροπής (3 Δεκεμβρίου 1996)

Στο πλαίσιο των διαρθρωτικών ταμείων, και ειδικότερα στο πλαίσιο του περιφερειακού προγράμματος για την Αττική, δεν υποβλήθηκε καμία πρόταση από τις ελληνικές αρχές για τη χρηματοδότηση χώρων υγειονομικής ταφής των απορριμμάτων στην Αίγινα. Χωρίς μια τέτοια πρόταση, δεν μπορεί να προβλεφθεί καμία χρηματοδότηση.
ΓΡΑΠΤΗ ΕΡΩΤΗΣΗ E-2760/96 υποβολή: Gianni Tamino (V) προς την Επιτροπή (21 Οκτωβρίου 1996)

Θέμα: Μη τήρηση, εκ μέρους της Ιταλίας, της οδηγίας που αφορά την προστασία των ζώων που χρησιμοποιούνται για πειραματικούς ή άλλους επιστημονικούς σκοπούς

Στις απαντήσεις που έδωσε η Επιτροπή στις ερωτήσεις αριθ. 2455/92 ((ΕΕ C 141 της 19.5.1993, σελ. 32. )) και 1747/93 ((ΕΕ C 46 της 14.2.1994, σελ. 34. )), δήλωνε ότι το ιταλικό νομοθετικό διάταγμα αριθ. 116/1992, με την οποία το Ιταλικό Κράτος μετέτρεπε σε εθνικό δίκαιο την οδηγία 86/609/ΕΟΚ ((ΕΕ L 358 της 18.12.1986, σελ. 1. )), «δεν είναι σύμφωνο με το άρθρο 17 της οδηγίας αυτής, και ότι τούτο θα ανακοινωθεί στις ιταλικές αρχές». Σε συνέχεια της ανακοίνωσης αυτής, ο Υπουργός Υγείας της Ιταλίας εξέδωσε υπουργικό διάταγμα με ημερομηνία 22 Δεκεμβρίου 1993 προκειμένου να επανορθωθεί το πρόβλημα αυτό, και με βάση το άρθρο 24 της ανωτέρω οδηγίας. Το διάταγμα όμως αυτό δεν ετέθη ποτέ σε εφαρμογή, και τούτο παρά τη δήλωση της Επιτροπής, στην απάντηση που έδωσε στην ερώτηση αριθ. 1541/95ΣΣΣΣ ((ΕΕ C 230 της 4.9.1995, σελ. 49. )) ότι απευθύνθηκε «αμέσως στις ιταλικές αρχές για να πληροφορηθεί τη θέση τους επί του θέματος». Πρέπει όμως να παρατηρήσουμε ότι έχουν περάσει από τότε τρία χρόνια και η ιταλική νομοθεσία εξακολουθεί να μην είναι σύμφωνη με την οδηγία.

1. Ποιές εξηγήσεις δόθηκαν από τις ιταλικές αρχές επί του θέματος;

2. Προτίθεται η Επιτροπή να κινήσει διαδικασία προσφυγής επί παραβάσει κατά της Ιταλιας;

Απάντηση της κας Bjerregaard εξ ονόματος της Επιτροπής (11 Δεκεμβρίου 1996)

1. Με επιστολή της του 1995, η Επιτροπή επέστησε την προσοχή των ιταλικών αρχών στο ζήτημα αυτό. Ανακινήθηκε επίσης το ίδιο ζήτημα σε συνεδρίαση με τις εθνικές αρχές στο πλαίσιο της οδηγίας 86/609/ΕΟΚ, στις 4 και 5 Σεπτεμβρίου 1996. Στη συνεδρίαση αυτή, οι ιταλικές αρχές επιβεβαίωσαν την στράτευσή τους στην πλήρη τήρηση της οδηγίας, καθώς και την πρόθεσή τους να επιλύσουν τις οιεσδήποτε δυσκολίες εφαρμογής στην Ιταλία. Έχει προγραμματιστεί μία άλλη συνεδρίαση για τον Απρίλιο του 1997, στην οποία θα υπάρχουν περαιτέρω δυνατότητες παρακολούθησης και συζήτησης της σημειωθείσης προόδου.

2. Η Επιτροπή δεν αποκλείει την πιθανότητα δρομολόγησης διαδικασιών επί παραβάσει κατά της Ιταλίας, σε περίπτωση που το ζήτημα δεν μπορεί να επιλυθεί διαφορετικά.
ΓΡΑΠΤΗ ΕΡΩΤΗΣΗ P-3418/96 υποβολή: Stanislaw Tillich (PPE) προς την Επιτροπή (22 Νοεμβρίου 1996)

Θέμα: Αθέμιτος ανταγωνισμός στο πλαίσιο διαφήμισης δημόσιου ιδρύματος

Οι επιχειρήσεις Sitour Werbe GmbH (έδρα στη Γερμανία), Feratel Italia (έδρα στην Ιταλία), Sitour France (έδρα στη Γαλλία), Feratel Produktions- und Warenvertriebsges.m.b.H (έδρα στην Αυστρία), Panorama Wetter και Reise TV GmbH (έδρα στην Αυστρία), και Sitour Managment GmbH (έδρα στην Αυστρία) υπέβαλαν στην Επιτροπή της Ευρωπαϊκής Ένωσης καταγγελία κατά της Δημοκρατίας της Αυστρίας για παράνομες επιχορηγήσεις που διάθεσε στην εταιρία TIS Tourismus Informationssysteme GmbH μέσω της Verein Tirol Werbung, του ομόσπονδου κράτους του Τιρόλου και του Οικονομικού Επιμελητήριου.

Ο έλεγχος της καταγγελίας αυτής εκκρεμεί στη Γενική Διεύθυνση Ανταγωνισμού, με αριθμό φακέλου DG IV - a/377772-23.10.1995. Η καταγγελία υποβλήθηκε στις 12.9.1995.

Μπορεί η Επιτροπή να μας ενημερώσει γιο το πού βρίσκεται η υπόθεση; Θα κινηθεί διαδικασία ελέγχου κατά της Δημοκρατίας της Αυστρίας, και πότε αναμένεται να ολοκληρωθεί η διαδικασία;

Κοινή απάντηση του κ. Van Miert εξ ονόματος της Επιτροπής στις γραπτές ερωτήσεις P-3418/96 και P-3425/96 (20 Δεκεμβρίου 1996)

Σύμφωνα με την καταγγελία αυτή, η Επιτροπή ζήτησε πληροφορίες από την Αυστρία και έλαβε απάντηση στις 22 Ιανουαρίου 1996. Για να είναι σε καλύτερη θέση να εξετάσει την πιθανότητα να έχουν τα εν λόγω μέτρα χαρακτήρα ενίσχυσης καθώς και το συμβιβάσιμό τους προς την κοινή αγορά, η Επιτροπή αυτή τη στιγμή εκπονεί μελέτες σχετικά με τη χρηματοδότηση των συστημάτων καταχωρήσεων και κρατήσεων. Ασφαλώς οι καταγγέλλοντες θα ενημερωθούν για τα αποτελέσματα της εξέτασης αυτής.

Δεν υπάρχει επίσημη διαδικασία καταγγελίας στον τομέα της κρατικής ενίσχυσης και η Επιτροπή, σε περιπτώσεις μη κοινοποιηθεισών ενισχύσεων, δεν δεσμεύεται από την προθεσμία των δύο μηνών για την προκαταρκτική εξέταση. Πάντως, τρίτοι, βάσει του άμεσου αποτελέσματος του άρθρου 93, παράγραφος 3, τρίτη παράγραφος της συνθήκης ΕΚ, επιτυγχάνουν νομική προστασία ενώπιον εθνικών δικαστηρίων έναντι ενίσχυσης που καταβλήθηκε πρωτού χορηγηθεί έγκριση της Επιτροπής.
ΓΡΑΠΤΗ ΕΡΩΤΗΣΗ E-3262/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Προσωρινός Δείκτης Τιμών Καταναλωτή

Τα μέσα ενημέρωσης απηχούν, με διαρκώς μεγαλύτερη ένταση, τις δυσχέρειες που αντιμετωπίζονται για την εξεύρεση γενικώς αποδεκτών στατιστικών μετρήσεων.

Η Επιτροπή αξιολογεί τη σύγκλιση των τιμών, με τη χρήση του λεγόμενου προσωρινού Δείκτη Τιμών Καταναλωτή. Συμπίπτει ή διαφέρει ο δείκτης αυτός από το Δείκτη Τιμών Καταναλωτή που χρησιμοποιεί το Βέλγιο;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3259/96, E-3260/96, E-3261/96, E-3262/96, E-3263/96, E-3264/96, E-3265/96, E-3266/96, E-3267/96, E-3268/96, E-3269/96, E-3270/96, E-3271/96, E-3272/96, E-3273/96 και E-3274/96 (21 Ιανουαρίου 1997)

Σύμφωνα με το πρωτόκολλο αριθ. 6 σχετικά με τα κριτήρια σύγκλισης που προβλέπονται στο άρθρο 109 Ι της Συνθήκης ΕΚ «Ο πληθωρισμός θα πρέπει να μετράται μέσω του δείκτη τιμών καταναλωτή με συγκρίσιμη βάση, λαμβάνοντας υπόψη εθνικές διαφορές.» Η απαίτηση αυτή αντιμετωπίζεται τη στιγμή αυτή μέσω μιας διαδικασίας αναγνώρισης που βασίζεται στους εθνικούς δείκτες τιμών κατανάλωσης (ΔΚΤ).

Σύμφωνα με τον Κανονισμό του Συμβουλίου Αριθ. 2494/95 περί εναρμονισμένων δεικτών τιμών καταναλωτή (για τη θέσπιση εναρμονισμένων δεικτών τιμών καταναλωτή (ΕνΔΤΚ) ((ΕΕ αριθ. L 257, 27.10.1995. )) η εναρμόνιση θα πρέπει να θεωρηθεί ως μία βαθμιαία προσέγγιση σε δύο φάσεις. Με τη φάση 1, θεσπίστηκε το Φεβρουάριο του 1996, ένα σύνολο προσωρινών δεικτών τιμών καταναλωτή (ΠΔΤΚ). Οι ΠΔΤΚ είναι ουσιαστικά οι εθνικοί ΔΤΚ με την κάλυψη αγαθών και υπηρεσιών, διορθωμένοι ώστε να μειώνεται η μη συγκρισιμότητα, ιδίως εξαιρώντας ορισμένες μη αγοραίες υπηρεσίες, όπως, η υγεία, η εκπαίδευση και η ιδιοκατοίκηση.

Οι εθνικοί ΔΤΚ μπορούν έτσι να θεωρηθούν ότι συμπίπτουν με τους αντίστοιχους ΠΔΤΚ, σε ό,τι αφορά τις μεθόδους, τις έννοιες και τους ορισμούς, πέραν της κάλυψης αγαθών και υπηρεσιών. Αριθμητικά, οι δείκτες διαφέρουν ως αποτέλεσμα των διαφορών αυτών στην κάλυψη ((COM (96) 560. )). Για τα περισσότερα κράτη μέλη, οι διαφορές στα ποσοστά πληθωρισμού που μετρώνται ως δωδεκάμηνη μεταβολή, είτε σε ετήσια είτε σε μηνιαία βάση, είναι μικρές, κυμαινόμενες 0,0 έως ±0,2, εκατοστιαίες μονάδες. Για ορισμένα κράτη μέλη,(Ιρλανδία, Κάτω Χώρες, Φινλανδία, Σουηδία και Ηνωμένο Βασίλειο) οι διαφορές είναι μεγαλύτερες, κυρίως λόγω του κόστους στέγασης, ιδίως όπου χρησιμοποιούνται στους εθνικούς ΔΤΚ οι πληρωμές επιτοκίων.

Αν και δεν είναι αυστηρά συγκρίσιμοι οι ΠΔΤΚ, παρέχουν για την ώρα, την πιο συγκρίσιμη βάση, για την εκτίμηση της σύγκλισης του πληθωρισμού μεταξύ κρατών μελών. Η Επιτροπή, εντούτοις, θα εκτιμήσει τη σύγκλιση του πληθωρισμού κατά τη διάρκεια της περιόδου πριν από την έναρξη της φάσης 3, της Οικονομικής και Νομισματικής Ένωσης, όπως απαιτείται από τη Συνθήκη, στη βάση συγκρίσιμων εναρμονισμένων δεικτών τιμών κατανάλωσης (ΕνΔΤΚ). Αυτοί, θα αρχίσουν με τη Φάση ΙΙ της εναρμόνισης των ΔΤΚ, το Φεβρουάριο του 1997 και θα βασίζονται σε κατάλληλα μελετημένους ορισμούς, έννοιες και μεθόδους.
ΓΡΑΠΤΗ ΕΡΩΤΗΣΗ E-2833/96 υποβολή: Jannis Sakellariou (PSE) προς την Επιτροπή (25 Οκτωβρίου 1996)

Θέμα: Αποστολή παρακολούθησης της Ευρωπαϊκής Κοινότητας (ECCM) στο Ζάγκρεμπ

1. Γνώριζε η αποστολή της ΕΕ ότι ο επικεφαλής της γερμανικής αντιπροσωπείας, Christoph von Bezold, μισθοδοτείται από την ομοσπονδιακή υπηρεσία πληροφοριών;

2. Πώς κρίνει η αποστολή της ΕΕ την παρουσία μελών των μυστικών υπηρεσιών στην αποστολή αυτή, δεδομένου του ρόλου της ως ουδετέρας αρχής μεταξύ των εμπολέμων;

3. α) Σε ποιά αποτελέσματα κατέληξε η έρευνα της αποστολής της ΕΕ σχετικά με την υπόθεση που έλαβε χώρα την άνοιξη του 1994, όταν σε μια μεταφορά γάλακτος με προορισμό το νοσοκομείο του Bihac βρέθηκαν κρυμμένα πυρομαχικά;

β) Πόσοι παρατηρητές και υπάλληλοι της ΕΕ εμπλέκονται στην υπόθεση αυτή;

γ) Δέχεται η αποστολή της ΕΕ να θέσει στη διάθεση του Ευρωπαϊκού Κοινοβουλίου την έρευνά της σχετικά με την υπόθεση αυτή;

Απάντηση του κ. Van den Broek εξ ονόματος της Επιτροπής (10 Δεκεμβρίου 1996)

Η Επιτροπή παρακαλεί το Αξιότιμο Μέλος του Κοινοβουλίου να απευθύνει τα ερωτήματά του στην αποστολή παρακολούθησης των Ευρωπαϊκών Κοινοτήτων. Τα κράτη μέλη παρέχουν τα μέλη της αποστολής παρακολούθησης η οποία διευθύνεται, με ιδία ευθύνη, από την Προεδρία της Ένωσης. Από το 1993, η Επιτροπή έχει εκπροσωπηθεί στην αποστολή μόνο από έναν υπάλληλο ο οποίος δεν έχει εμπλακεί στο αναφερθέν επεισόδιο. Η Επιτροπή δεν είναι σε θέση να αποφανθεί επί της ταυτότητας και της δραστηριότητας άλλων παρατηρητών.
ΓΡΑΠΤΗ ΕΡΩΤΗΣΗ E-2925/96 υποβολή: John Iversen (PSE) προς την Επιτροπή (8 Νοεμβρίου 1996)

Θέμα: Απόφαση του γύρου περί ενεργειακής συμφωνίας της Ανατολικής Γερμανίας, στις 31 Ιανουαρίου 1996

Έχει εγκρίνει η Επιτροπή την απόφαση του γύρου της ενεργειακής συμφωνίας της Ανατολικής Γερμανίας, στις 31 Ιανουαρίου 1996, μεταξύ του γερμανικού Υπουργείου Ενέργειας και των γερμανικών εταιρειών ενέργειας, εκπροσωπούμενων από την VEAG και των συμμετασχόντων εταιρειών;

Εάν όντως είναι έτσι επιθυμώ να εξηγηθεί ο λόγος.

Κοινή απάντηση του κ. Karel Van Miert εξ ονόματος της Επιτροπής στις γραπτές ερωτήσεις E-2701/96 και E-2925/96 (27 Νοεμβρίου 1996)

Σύμφωνα με τις γερμανικές αρχές, οι συμφωνίες στο πλαίσιο της «Energiekonsensrunde Ost» συνήφθησαν την 21η Ιουλίου 1996 στο Erfurt, μεταξύ των Υπουργών Οικονομικών των νέων Lδnder, του Ομοσπονδιακού Υπουργού Οικονομικών, των εκπροσώπων του ενεργειακού τομέα της Ανατολικής Γερμανίας και των εκπροσώπων της βιομηχανίας λιγνίτη. Στόχος των συμφωνιών αυτών ήταν να εξασφαλίσουν, μακροπρόθεσμα, τον εφοδιασμό με ηλεκτρική ενέργεια στα ανατολικά Lδnder και να ενισχύσουν τα πλεονεκτήματα που παρουσιάζει η περιοχή αυτή για τη βιομηχανία. Οι γερμανικές αρχές τόνισαν ότι επρόκειτο μόνο για πολιτικές δηλώσεις και ότι οι συμφωνίες αυτές δεν εμπεριείχαν καμία νομική δέσμευση. Ούτε η ομοσπονδιακή κυβέρνηση, ούτε οι κυβέρνησεις των σχετικών Lδnder δεν ανέλαβαν καμία δέσμευση. Οι γερμανικές αρχές υπενθύμισαν επίσης ότι δεν υπήρχε καμία σύμβαση όσον αφορά τις εταιρείς Veag και Laubag ή άλλες εταιρείες. Οι γερμανικές αρχές αντέκρουσαν επίσης τον ισχυρισμό σύμφωνα με τον οποίο είχαν συναφθεί συμφωνίες με το Υπουργείο Οικονομικών της Δανίας.

Επιβεβαιώθηκε ωστόσο ότι η Veag θα προσφέρει στις περιφερειακές εταιρείες διανομής ενέργειας ετήσια έκπτωση ύψους 150 εκατ. DM εάν προμηθεύονται από αυτήν περισσότερο από 70% των ενεργειακών αναγκών τους. Η έκπτωση αυτή αφορά τις συμβάσεις για την παροχή ηλεκτρικής ενέργειας 20ετούς διάρκειας οι οποίες συνήφθησαν το 1990 από τον προκάτοχο της Veag με τους περιφερειακούς προμηθευτές ενέργειας της Ανατολικής Γερμανίας και αφορούν το 70% των ενεργειακών αναγκών τους. Στόχος της Veag είναι η καλύτερη χρησιμοποίηση των εγκαταστάσεων της παραγωγής ηλεκτρικής ενέργειας, 95% των οποίων ή και περισσότερο λειτουργούν με λιγνίτη.

Για τους λόγους αυτούς, η Επιτροπή εξετάζει επί του παρόντος αν η Veag προσφέρει εκπτώσεις βάσει οικονομικών κριτηρίων και σύμφωνα με τους κανόνες ανταγωνισμού της συνθήκης ΕΚ.
ΓΡΑΠΤΗ ΕΡΩΤΗΣΗ E-3549/96 υποβολή: Jesϊs Cabezσn Alonso (PSE) προς την Επιτροπή (12 Δεκεμβρίου 1996)

Θέμα: Δυτική Σαχάρα

Λαμβανομένης υπόψη της σημερινής παράλυσης της διαδικασίας αποαποικιοποίησης της Δυτικής Σαχάρας, ποιές πρωτοβουλίες σκοπεύει να αναλάβει η Επιτροπή προκειμένου να εξευρεθεί μια δίκαιη λύση σε αυτό το πρόβλημα;

Aπάντηση του κ. Marin εξ ονόματος της Επιτροπής (9 Ιανουαρίου 1997)

Μετά την απόφαση 1084 της 27ης Νοεμβρίου 1996 του Συμβουλίου Ασφαλείας των Ηνωμένων Εθνών ((Έγγρ. S/RES/1084 (1996) - 34106. )), για τους επόμενους έξη μήνες, η διεθνής κοινότητα προσανατολίζει τις κύριες προσπάθειές της και ελπίδες της στην εξεύρεση ειρηνικής λύσης στη σύγκρουση στη Δυτική Σαχάρα, στο πλαίσιο του άμεσου διαλόγου μεταξύ των μερών που παίρνουν μέρος στη σύγκρουση αυτή.

Μ' αυτήν την προοπτική, η Επιτροπή παρακολουθεί προσεκτικά την εξέλιξη της κατάστασης της Δυτικής Σαχάρας και είναι έτοιμη, ανάλογα με την περίπτωση, να διευκολύνει κάθε μέτρο που θα μπορούσε να επηρεάσει θετικά την εν λόγω σύγκρουση.
ΓΡΑΠΤΗ ΕΡΩΤΗΣΗ P-3670/96 υποβολή: Carmen Dνez de Rivera Icaza (PSE) προς την Επιτροπή (11 Δεκεμβρίου 1996)

Θέμα: Προστασία των ζώων

Θα μπορούσε η Επιτροπή να μας ενημερώσει όσον αφορά τις ενέργειες στις οποίες προβαίνει, με στόχο την ενδεχόμενη ένταξη στη Συνθήκη ενός νέου τίτλου σχετικά με την προστασία των ζώων;

Απάντηση του κ. Santer εξ ονόματος της Επιτροπής (14 Ιανουαρίου 1997)

Η Επιτροπή, αν και είναι σαφώς υπέρ της διασφάλισης ενός υψηλού επιπέδου προστασίας των ζώων στη γεωργία, κατά τη μεταφορά ή όταν χρησιμοποιούνται για ερευνητικούς σκοπούς, δεν έχει αναλάβει την πρωτοβουλία να προτείνει την ένταξη στη Συνθήκη ενός ειδικού τίτλου σχετικά με το θέμα αυτό. Πάντως, μερικά κράτη μέλη έχουν προτείνει να περιληφθεί στην αναθεωρημένη Συνθήκη μια ειδική αναφορά στην προστασία των ζώων.
ΓΡΑΠΤΗ ΕΡΩΤΗΣΗ P-3436/96 υποβολή: David Hallam (PSE) προς την Επιτροπή (27 Νοεμβρίου 1996)

Θέμα: Ατύχημα στην πυρηνική βάση του Greenham Common στη δεκαετία του 750

Γνωρίζει η Επιτροπή πληροφορίες σύμφωνα με τις οποίες η Υπηρεσία Άμυνας και Προστασίας από τη ραδιενεργό ακτινοβολία του Ηνωμένου Βασιλείου (United Kingdom Defence and Radiological Protection Service) και το Κέντρο Ερευνών για τα Πυρηνικά Όπλα (Nuclear Weapons Research Establishment) στο Aldermaston (ΗΒ) κατέγραψαν αύξηση της συχνότητας των περιπτώσεων παιδικής λευχαιμίας και καρκίνου στην περιοχή γύρω από την πυρηνική βάση του Greenham Common στο Ηνωμένο Βασίλειο.

Γνωρίζει η Επιτροπή ότι τα στοιχεία αυτά, όπως φαίνεται, δεν έχουν δημοσιευθεί;

Μπορεί η Επιτροπή να δώσει εντολή για τη διενέργεια έρευνας, βάσει της Συμφωνίας ΕΥΡΑΤΟΜ, με στόχο να διαλευκανθεί κατά πόσον η Βρετανική Κυβέρνηση απέκρυψε πληροφορίες, να εξασφαλισθεί ελεύθερη πρόσβαση σε όλα τα σχετικά έγγραφα και τον έλεγχο της πυρηνικής βάσης του Greenham Common, καθώς και να επιτραπεί δωρεάν έλεγχος της υγείας κάθε ατόμου το οποίο φοβάται ότι μπορεί να έχει εκτεθεί σε ραδιενεργό ακτινοβολία κατά την επίσκεψή του ή λόγω διαμονής του στην εν λόγω περιοχή ή των απογόνων των ατόμων αυτών;

Aπάντηση της κυρίας Βjerregaard εξ ονόματος της Επιτροπής (20 Δεκεμβρίου 1996)

Το θέμα στο οποίο αναφέρεται η ερώτηση αφορά γεγονότα που συνέβησαν πριν από την προσχώρηση του Ηνωμένου Βασιλείου στη συνθήκη Ευρατόμ. Στο μέτρο όμως που τα επικαλούμενα συμβάντα ενδέχεται να οδήγησαν σε διαρκή μόλυνση του περιβάλλοντος, η Επιτροπή απευθύνθηκε στις αρχές του Ηνωμένου Βασιλείου για να ζητήσει πληροφορίες. Αυτές απάντησαν ότι πράγματι, το 1958 συνέβη ατύχημα στην κοινή αεροπορική βάση του Greenham στο οποίο ενέχετο αεροσκάφος Β47 των ΗΠΑ, αλλά όχι πυρηνικά όπλα. Οι αμερικανικές αρχές επιβεβαίωσαν το γεγονός με δήλωση του υπουργείου αμύνης των ΗΠΑ η οποία έγινε προσφάτως, και συγκεκριμένα στις 23 Ιουλίου 1996.

Πέραν τούτου, οι περιβαλλοντικοί έλεγχοι που διενεργήθηκαν το 1961 στην περιοχή γύρω από την αεροπορική βάση κατέδειξαν ότι τα επίπεδα του ουρανίου 235 υπερέβεναν ελαφρά τις κανονικές τιμές. Η ραδιολογική επίδραση των εν λόγω επιπέδων ραδιενέργειας αποδείχθηκε ασήμαντη. Στους ελέγχους που πραγματοποιήθηκαν στη συνέχεια, το 1986 και το 1994, χρησιμοποιήθηκαν πιο προηγμένες τεχνικές και μέθοδοι μεγαλύτερης ευαισθησίας σε σχέση με εκείνες που είχαν στη διάθεσή τους οι επιστήμονες στη μελέτη του 1961. Από τις τελευταίες αυτές μελέτες δεν προέκυψε κανένα στοιχείο που να αποδεικνύει μόλυνση της βάσης ή της γύρω περιοχής.

Η Επιτροπή δεν έχει λόγους να πιστεύει ότι οι αρχές του Ηνωμένου Βασιλείου αποκρύπτουν από το κοινό πληροφορίες για κινδύνους από ακτινοβολίες που συνδέονται με την κοινή αεροπορική βάση του Greenham και δεν δικαιολογείται συνεπώς να δώσει συνέχεια στο ζήτημα αυτό. Οι ιατρικοί έλεγχοι που προτείνονται εμπίπτουν στην αρμοδιότητα του Ηνωμένου Βασιλείου.